CELEX: 32016D0018
Language: el
Date: 2016-06-22 00:00:00
Title: Απόφαση (ΕΕ) 2016/1041 της Ευρωπαϊκής Κεντρικής Τράπεζας, της 22ας Ιουνίου 2016, σχετικά με την καταλληλότητα των εμπορεύσιμων χρεογράφων έκδοσης ή πλήρους εγγύησης της Ελληνικής Δημοκρατίας και την κατάργηση της απόφασης (ΕΕ) 2015/300 (ΕΚΤ/2016/18)

28.6.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 169/14
            
         ΑΠΌΦΑΣΗ (ΕΕ) 2016/1041 ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 22ας Ιουνίου 2016
   σχετικά με την καταλληλότητα των εμπορεύσιμων χρεογράφων έκδοσης ή πλήρους εγγύησης της Ελληνικής Δημοκρατίας και την κατάργηση της απόφασης (ΕΕ) 2015/300 (ΕΚΤ/2016/18)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 127 παράγραφος 2 πρώτη περίπτωση,
   Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 3.1 πρώτη περίπτωση, το άρθρο 12.1, το άρθρο 18 και το άρθρο 34.1 δεύτερη περίπτωση,
   Έχοντας υπόψη την κατευθυντήρια γραμμή (ΕΕ) 2015/510 της Ευρωπαϊκής Κεντρικής Τράπεζας, της 19ης Δεκεμβρίου 2014, σχετικά με την εφαρμογή του πλαισίου νομισματικής πολιτικής του Ευρωσυστήματος (ΕΚΤ/2014/60) (1) (κατευθυντήρια γραμμή γενικής τεκμηρίωσης), και ιδίως το άρθρο 1 παράγραφος 4, τους τίτλους I, II, IV, V, VI και VIII του τέταρτου μέρους, και το έκτο μέρος,
   Έχοντας υπόψη την κατευθυντήρια γραμμή ΕΚΤ/2014/31, της 9ης Ιουλίου 2014, σχετικά με συμπληρωματικά προσωρινά μέτρα όσον αφορά τις πράξεις αναχρηματοδότησης του Ευρωσυστήματος και την καταλληλότητα των ασφαλειών και σχετικά με την τροποποίηση της κατευθυντήριας γραμμής ΕΚΤ/2007/9 (2), και ιδίως το άρθρο 1 παράγραφος 3 και το άρθρο 8,
   Έχοντας υπόψη την απόφαση (ΕΕ) 2015/774 της Ευρωπαϊκής Κεντρικής Τράπεζας, της 4ης Μαρτίου 2015, σχετικά με πρόγραμμα αγοράς στοιχείων του ενεργητικού του δημόσιου τομέα στις δευτερογενείς αγορές (ΕΚΤ/2015/10) (3), και ιδίως το άρθρο 3 παράγραφος 2,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 18.1 του καταστατικού του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, η Ευρωπαϊκή Κεντρική Τράπεζα (ΕΚΤ) και οι εθνικές κεντρικές τράπεζες των κρατών μελών με νόμισμα το ευρώ μπορούν να διενεργούν πιστοδοτικές και πιστοληπτικές πράξεις με πιστωτικά ιδρύματα και άλλους φορείς της αγοράς, με επαρκή ασφάλεια προκειμένου για δάνεια.
            
         
               (2)
            
            
               Τα ενιαία κριτήρια και οι ελάχιστες απαιτήσεις όσον αφορά τα όρια πιστοληπτικής διαβάθμισης, βάσει των οποίων καθορίζεται η καταλληλότητα της χρήσης των εμπορεύσιμων περιουσιακών στοιχείων ως ασφαλειών για τις πράξεις νομισματικής πολιτικής του Ευρωσυστήματος, προβλέπονται στην κατευθυντήρια γραμμή (ΕΕ) 2015/510 (ΕΚΤ/2014/60), και ιδίως στο άρθρο 59 και στον τίτλο II του τέταρτου μέρους της.
            
         
               (3)
            
            
               Σύμφωνα με το άρθρο 1 παράγραφος 4 της κατευθυντήριας γραμμής (ΕΕ) 2015/510 (ΕΚΤ/2014/60), το διοικητικό συμβούλιο μπορεί οποτεδήποτε να τροποποιεί τα εργαλεία, τα μέσα, τις απαιτήσεις, τα κριτήρια και τις διαδικασίες που αφορούν την εκτέλεση των πράξεων νομισματικής πολιτικής του Ευρωσυστήματος. Σύμφωνα με το άρθρο 59 παράγραφος 6 της ως άνω κατευθυντήριας γραμμής, το Ευρωσύστημα διατηρεί το δικαίωμα να αποφαίνεται αν ορισμένη έκδοση ή ορισμένος εκδότης, οφειλέτης ή εγγυητής πληροί τις απαιτήσεις πιστοληπτικής διαβάθμισης που το ίδιο θεσπίζει, με βάση οποιαδήποτε πληροφορία μπορεί να θεωρεί σημαντική προς διασφάλιση επαρκούς προστασίας του ιδίου έναντι των κινδύνων.
            
         
               (4)
            
            
               Το άρθρο 8 παράγραφος 2 της κατευθυντήριας γραμμής ΕΚΤ/2014/31 προβλέπει ότι τα ελάχιστα όρια πιστοληπτικής διαβάθμισης του Ευρωσυστήματος δεν εφαρμόζονται σε εμπορεύσιμα χρεόγραφα τα οποία εκδίδει ή εγγυάται πλήρως κεντρική κυβέρνηση κράτους μέλους με νόμισμα το ευρώ επί του οποίου εφαρμόζεται πρόγραμμα της Ευρωπαϊκής Ένωσης / του Διεθνούς Νομισματικού Ταμείου, εκτός εάν το διοικητικό συμβούλιο αποφασίσει ότι το συγκεκριμένο κράτος μέλος δεν συμμορφώνεται με τους όρους της οικονομικής στήριξης ή/και του μακροοικονομικού προγράμματος.
            
         
               (5)
            
            
               Τον Φεβρουάριο του 2015 το διοικητικό συμβούλιο έκρινε ότι η αξιολόγηση του εν εξελίξει τότε προγράμματος χρηματοοικονομικής συνδρομής της Ευρωπαϊκής Ένωσης / του Διεθνούς Νομισματικού Ταμείου δεν μπορούσε να θεωρηθεί ότι θα ολοκληρωνόταν επιτυχώς για την Ελληνική Δημοκρατία. Ως εκ τούτου, με την απόφαση (ΕΕ) 2015/300 της Ευρωπαϊκής Κεντρικής Τράπεζας (ΕΚΤ/2015/6) (4) ορίστηκε ότι η Ελληνική Δημοκρατία θα πρέπει να παύσει να θεωρείται ότι συμμορφώνεται με πρόγραμμα της Ευρωπαϊκής Ένωσης / του Διεθνούς Νομισματικού Ταμείου για τους σκοπούς του άρθρου 6 παράγραφος 1 και του άρθρου 8 της κατευθυντήριας γραμμής ΕΚΤ/2014/31 και ότι τα όρια πιστοληπτικής διαβάθμισης που καθορίζει το Ευρωσύστημα θα πρέπει να εφαρμόζονται στα εμπορεύσιμα χρεόγραφα τα οποία εκδίδει ή εγγυάται πλήρως η Ελληνική Δημοκρατία. Στις 19 Αυγούστου 2015, μετά τη λήξη του προγράμματος χρηματοοικονομικής συνδρομής του Ευρωπαϊκού Ταμείου Χρηματοπιστωτικής Σταθερότητας (ΕΤΧΣ) για την Ελλάδα, το συμβούλιο διοικητών του Ευρωπαϊκού Μηχανισμού Σταθερότητας (ΕΜΣ) ενέκρινε νέο τριετές πρόγραμμα χρηματοοικονομικής συνδρομής για την Ελλάδα.
            
         
               (6)
            
            
               Η πρώτη δόση βάσει του νέου προγράμματος του ΕΜΣ εκταμιεύθηκε αφού ολοκληρώθηκε η λήψη όλων των απαιτούμενων μέτρων και η επίτευξη των ενδιάμεσων στόχων, πράγμα το οποίο ενίσχυσε τη βαθμιαία σταθεροποίηση της ελληνικής οικονομίας και κατέστησε δυνατή την ανακεφαλαιοποίηση του ελληνικού τραπεζικού συστήματος στο τέλος του 2015. Με την ολοκλήρωση των προαπαιτούμενων ενεργειών για την πρώτη αξιολόγηση βάσει του προγράμματος, το συμβούλιο διοικητών του ΕΜΣ ενέκρινε στις 17 Ιουνίου 2016 την εκταμίευση του πρώτου τμήματος της δεύτερης δόσης του προγράμματος. Η πρώτη αξιολόγηση του προγράμματος του ΕΜΣ έχει επομένως ολοκληρωθεί με επιτυχία.
            
         
               (7)
            
            
               Το διοικητικό συμβούλιο αξιολόγησε τα αποτελέσματα του νέου προγράμματος του ΕΜΣ για την Ελλάδα, τη συνεχιζόμενη εφαρμογή του και τη δέσμευση των ελληνικών αρχών στην πράξη για την πλήρη εφαρμογή του.
            
         
               (8)
            
            
               Με βάση την ως άνω αξιολόγησή του, το διοικητικό συμβούλιο θεωρεί ότι η Ελληνική Δημοκρατία συμμορφώνεται με τους όρους του προγράμματος και αποφάσισε να αποκαταστήσει την καταλληλότητα των εμπορεύσιμων χρεογράφων που η ίδια εκδίδει ή εγγυάται πλήρως για τους σκοπούς των πράξεων νομισματικής πολιτικής του Ευρωσυστήματος. Συνεπώς, η απόφαση (ΕΕ) 2015/300 (ΕΚΤ/2015/6) θα πρέπει να καταργηθεί.
            
         
               (9)
            
            
               Λαμβανομένων υπόψη των ειδικών συνθηκών αγοράς και πιστωτικού κινδύνου που ισχύουν για τα εμπορεύσιμα χρεόγραφα τα οποία εκδίδει ή εγγυάται πλήρως η Ελληνική Δημοκρατία, το διοικητικό συμβούλιο αποφάσισε να αναθεωρήσει το πρόγραμμα των περικοπών αποτίμησης οι οποίες εφαρμόζονται στα εν λόγω χρεόγραφα βάσει του άρθρου 8 παράγραφος 3 της κατευθυντήριας γραμμής ΕΚΤ/2014/31.
            
         
               (10)
            
            
               Σύμφωνα και με προηγούμενες διαβουλεύσεις του διοικητικού συμβουλίου, το ενδεχόμενο αγοράς εμπορεύσιμων χρεογράφων τα οποία εκδίδει ή εγγυάται η Ελληνική Δημοκρατία στο πλαίσιο του προγράμματος αγοράς στοιχείων ενεργητικού του δημόσιου τομέα (public sector purchase programme, εφεξής πρόγραμμα «PSPP») θα εξεταστεί σε επόμενο στάδιο, λαμβάνοντας υπόψη την πρόοδο που σημειώνεται στην ανάλυση και την ενίσχυση της βιωσιμότητας του ελληνικού δημόσιου χρέους και άλλων ζητημάτων διαχείρισης κινδύνων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Καταλληλότητα εμπορεύσιμων χρεογράφων έκδοσης ή πλήρους εγγύησης της Ελληνικής Δημοκρατίας
   1.   Η Ελληνική Δημοκρατία θεωρείται ότι συμμορφώνεται με πρόγραμμα της Ευρωπαϊκής Ένωσης / του Διεθνούς Νομισματικού Ταμείου.
   2.   Στα εμπορεύσιμα χρεόγραφα έκδοσης ή πλήρους εγγύησης της Ελληνικής Δημοκρατίας δεν εφαρμόζονται οι ελάχιστες απαιτήσεις του Ευρωσυστήματος όσον αφορά τα όρια πιστοληπτικής διαβάθμισης, όπως καθορίζονται στην κατευθυντήρια γραμμή (ΕΕ) 2015/510 (ΕΚΤ/2014/60), και ιδίως στο άρθρο 59 και στο τέταρτο μέρος αυτής.
   Άρθρο 2
   Πρόγραμμα περικοπών αποτίμησης εφαρμοζόμενων σε εμπορεύσιμα χρεόγραφα έκδοσης ή πλήρους εγγύησης της Ελληνικής Δημοκρατίας
   Τα εμπορεύσιμα χρεόγραφα έκδοσης ή πλήρους εγγύησης της Ελληνικής Δημοκρατίας υπόκεινται στην εφαρμογή των περικοπών αποτίμησης που προβλέπονται ειδικότερα στο παράρτημα της παρούσας απόφασης.
   Άρθρο 3
   Αγορές βάσει του προγράμματος PSPP
   Οι αγορές εμπορεύσιμων χρεογράφων έκδοσης ή πλήρους εγγύησης της κεντρικής κυβέρνησης της Ελληνικής Δημοκρατίας βάσει της απόφασης (ΕΕ) 2015/774 (ΕΚΤ/2015/10) διενεργούνται —σύμφωνα με το άρθρο 5 παράγραφος 3 της εν λόγω απόφασης και εντός των ορίων που καθορίζει το διοικητικό συμβούλιο κατά την εν λόγω διάταξη— κατόπιν θετικής αξιολόγησης από το διοικητικό συμβούλιο της προόδου που σημειώνεται στην ανάλυση και ενίσχυση της βιωσιμότητας του ελληνικού δημόσιου χρέους και άλλων ζητημάτων διαχείρισης κινδύνων.
   Άρθρο 4
   Κατάργηση
   Η απόφαση (ΕΕ) 2015/300 (ΕΚΤ/2015/6) καταργείται.
   Άρθρο 5
   Τελικές διατάξεις
   1.   Η παρούσα απόφαση αρχίζει να ισχύει στις 29 Ιουνίου 2016.
   2.   Σε περίπτωση διαφορών μεταξύ, αφενός, της παρούσας απόφασης και, αφετέρου, της απόφασης (ΕΕ) 2015/774 (ΕΚΤ/2015/10), της κατευθυντήριας γραμμής (ΕΕ) 2015/510 (ΕΚΤ/2014/60) ή της κατευθυντήριας γραμμής ΕΚΤ/2014/31, όπως αυτές ενσωματώνονται σε εθνικό επίπεδο από τις εθνικές κεντρικές τράπεζες των κρατών μελών με νόμισμα το ευρώ, κατισχύει η παρούσα απόφαση.
   
      Φρανκφούρτη, 22 Ιουνίου 2016.
      
         
            Ο Πρόεδρος της ΕΚΤ
         
         Mario DRAGHI
      
   
   
      (1)  ΕΕ L 91 της 2.4.2015, σ. 3.
   
      (2)  ΕΕ L 240 της 13.8.2014, σ. 28.
   
      (3)  ΕΕ L 121 της 14.5.2015, σ. 20.
   
      (4)  Απόφαση (ΕΕ) 2015/300 της Ευρωπαϊκής Κεντρικής Τράπεζας, της 10ης Φεβρουαρίου 2015, σχετικά με την καταλληλότητα εμπορεύσιμων χρεογράφων έκδοσης ή πλήρους εγγύησης της Ελληνικής Δημοκρατίας (ΕΚΤ/2015/6) (ΕΕ L 53 της 25.2.2015, σ. 29).
   
      ΠΑΡΑΡΤΗΜΑ
      
         ΠΡΟΓΡΑΜΜΑ ΠΕΡΙΚΟΠΩΝ ΑΠΟΤΙΜΗΣΗΣ ΕΦΑΡΜΟΖΟΜΕΝΩΝ ΣΕ ΕΜΠΟΡΕΥΣΙΜΑ ΧΡΕΟΓΡΑΦΑ ΕΚΔΟΣΗΣ Ή ΠΛΗΡΟΥΣ ΕΓΓΥΗΣΗΣ ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ
      
      
                  Ομόλογα δημοσίου
               
               
                  Κλιμάκιο διάρκειας
               
               
                  Περικοπές αποτίμησης χρεογράφων σταθερού και κυμαινόμενου τοκομεριδίου
               
               
                  Περικοπές αποτίμησης χρεογράφων μηδενικού τοκομεριδίου
               
            
                  0-1
               
               
                  15,0
               
               
                  15,0
               
            
                  1-3
               
               
                  33,0
               
               
                  35,5
               
            
                  3-5
               
               
                  45,0
               
               
                  48,5
               
            
                  5-7
               
               
                  54,0
               
               
                  58,5
               
            
                  7-10
               
               
                  56,0
               
               
                  62,0
               
            
                  > 10
               
               
                  57,0
               
               
                  71,0
               
            
                  Εγγυημένες από την κυβέρνηση τραπεζικές ομολογίες και εγγυημένες από την κυβέρνηση εταιρικές ομολογίες μη χρηματοπιστωτικών οργανισμών
               
               
                  Κλιμάκιο διάρκειας
               
               
                  Περικοπές αποτίμησης χρεογράφων σταθερού και κυμαινόμενου τοκομεριδίου
               
               
                  Περικοπές αποτίμησης χρεογράφων μηδενικού τοκομεριδίου
               
            
                  0-1
               
               
                  23,0
               
               
                  23,0
               
            
                  1-3
               
               
                  42,5
               
               
                  45,0
               
            
                  3-5
               
               
                  55,5
               
               
                  59,0
               
            
                  5-7
               
               
                  64,5
               
               
                  69,5
               
            
                  7-10
               
               
                  67,0
               
               
                  72,5
               
            
                  > 10
               
               
                  67,5
               
               
                  81,0